b'\n_START_ARTICLE_\nOsebna varovalna oprema\n_START_PARAGRAPH_\nOsebna varovalna oprema (OVO) je vsaka oprema ali pripomo\xc4\x8dek, ki je bil na\xc4\x8drtovan in izdelan zato, da ga posameznik nosi ali dr\xc5\xbei s ciljem varovanja pred eno ali ve\xc4\x8d nevarnostmi za zdravje in varnost - od za\xc5\xa1\xc4\x8ditnih oblek do \xc5\xa1\xc4\x8ditnikov za \xc5\xa1portnike. Z uporabo osebne varovalne opreme se posku\xc5\xa1a prepre\xc4\x8diti ali zmanj\xc5\xa1ati tveganja za izpostavljenost nevarnosti na sprejemljivo raven.\n_START_SECTION_\nOsebna varovalna oprema glede na tveganja\n_START_PARAGRAPH_\nNekatera tveganja, ki jih \xc5\xbeelimo z uporabo osebne varovalne opreme zmanj\xc5\xa1ati: mehanski vplivi, fizi\xc4\x8dne po\xc5\xa1kodbe, utopitev, hrup, vro\xc4\x8dina, ogenj, mraz, elektri\xc4\x8dni udar, sevanje, nevarne snovi (v trdnem, teko\xc4\x8dem ali plinastem stanju) in povzro\xc4\x8ditelji oku\xc5\xbeb\n_START_SECTION_\nZa\xc5\xa1\xc4\x8dita pred lete\xc4\x8dimi delci ali brizganjem teko\xc4\x8dine\n_START_PARAGRAPH_\nPred umazanijo, hlapi in za za\xc5\xa1\xc4\x8dito pred lete\xc4\x8dimi delci, ki nastajajo pri rezanju, varjenju, sekanju ali bru\xc5\xa1enju ter za\xc5\xa1\xc4\x8dito pred pljuski teko\xc4\x8din ali pr\xc5\xa1ili se zavarujemo s \xc5\xa1\xc4\x8ditnikom za obraz in o\xc4\x8dali. O\xc4\x8dala, ki slu\xc5\xbeijo za za\xc5\xa1\xc4\x8dito o\xc4\x8di, so lahko dodatno zatemnjena, da blokirajo UV ali lasersko svetlobo. O\xc4\x8dala naj tesnijo tesno okrog o\xc4\x8di.\n_START_SECTION_\nZa\xc5\xa1\xc4\x8dita pred po\xc5\xa1kodbami z ostrimi povr\xc5\xa1inami\n_START_PARAGRAPH_\nVsi, ki pri delu uporabljajo rezila, no\xc5\xbee in druge ostre povr\xc5\xa1ine, lahko za za\xc5\xa1\xc4\x8dito rok uporabljajo za\xc5\xa1\xc4\x8ditne rokavice ali druge za\xc5\xa1\xc4\x8ditne pripomo\xc4\x8dke, s katerimi zagotavljajo kriti\xc4\x8dno razdaljo, da ne pridejo v stik z ostro povr\xc5\xa1ino.\n_START_SECTION_\nZa\xc5\xa1\xc4\x8dita pred ognjem\n_START_PARAGRAPH_\nZa za\xc5\xa1\xc4\x8dito pred ognjem se pri osebni varovalni opremi uporablja negorljive materiale. Gasilci pri svojem delu uporabljajo pla\xc5\xa1\xc4\x8de, hla\xc4\x8de, \xc4\x8delade, rokavice, \xc5\xa1kornje.\n_START_SECTION_\nZa\xc5\xa1\xc4\x8dita pred radioaktivnim onesna\xc5\xbeenjem\n_START_PARAGRAPH_\nOseba, ki deluje na obmo\xc4\x8dju radioaktivnega onesna\xc5\xbeenja, mora imeti posebna za\xc5\xa1\xc4\x8ditna obla\xc4\x8dila. Pogosto se poleg rednih obla\xc4\x8dil uporablja tudi rokavice, \xc4\x8devlje, masko. Da bi radioaktivnim delcem prepre\xc4\x8dili vstop v obleko, se za tesnjenje odprtin uporabi tudi lepilni trak. \xc4\x8ce je onesna\xc5\xbeenje ve\xc4\x8dje, oble\xc4\x8dejo dve ali ve\xc4\x8d plasti obla\xc4\x8dil, da zmanj\xc5\xa1ajo onesna\xc5\xbeenje na mestu, kjer odstranijo vrhnje obla\xc4\x8dilo. Hkrati s tem prepre\xc4\x8dijo, da bi pri\xc5\xa1li v direktni stik z radioaktivno onesna\xc5\xbeeno obleko. Posebna za\xc5\xa1\xc4\x8ditna obla\xc4\x8dila \xc5\xa1\xc4\x8ditijo uporabnika pred radioaktivnim onesna\xc5\xbeenjem in nekaterimi vrstami sevanja. \xc4\x8ceprav u\xc4\x8dinka gama \xc5\xbearkov z obla\xc4\x8dili ne moremo zmanj\xc5\xa1ati, pa se alfa delci lahko ustavijo in beta delce nekoliko blokiramo z ve\xc4\x8d plastmi obla\xc4\x8dil.\n_START_SECTION_\nZa\xc5\xa1\xc4\x8dita pred nevarnimi snovmi\n_START_PARAGRAPH_\nGasilci, osebje za nujne primere, ki sodelujejo pri odpravi strupenih razlitij, raziskovalci, specialisti za \xc4\x8di\xc5\xa1\xc4\x8denje onesna\xc5\xbeenih objektov ali delavci v strupenih okoljih, kjer je izpostavljenost nevarnim snovem uporabljajo neprepustno obla\xc4\x8dilo, ki pokriva celotno telo, da \xc5\xa1\xc4\x8diti pred nevarnimi snovmi. Za tovrstno obla\xc4\x8dilo se uporablja tudi izraz HAZMAT obleka. Po navadi se jo uporablja v kombinaciji z dihalnim aparatom.\n_START_SECTION_\nZa\xc5\xa1\xc4\x8dita pred biolo\xc5\xa1kimi nevarnostmi\n_START_PARAGRAPH_\nZa\xc5\xa1\xc4\x8ditna oprema pred biolo\xc5\xa1kimi nevarnostmi se uporablja predvsem v bolni\xc5\xa1nicah in biolo\xc5\xa1kih laboratorijih. Uporablja se za prepre\xc4\x8devanje oku\xc5\xbeb bolnikov in prepre\xc4\x8ditev izpostavljenosti zdravni\xc5\xa1kega osebja. Vklju\xc4\x8duje npr. maske, rokavice za enkratno uporabo, za\xc5\xa1\xc4\x8ditne nogavice za enkratno uporabo itd.\n_START_SECTION_\nZa\xc5\xa1\xc4\x8dita dihal\n_START_PARAGRAPH_\nZa za\xc5\xa1\xc4\x8dito dihal se uporabljajo razli\xc4\x8dne vrste respiratorjev. Dihalne poti \xc5\xa1\xc4\x8ditijo pred vdihavanjem \xc5\xa1kodljivih snovi. Lahko so enostavne maske s filtri ali pa hkrati dovajajo \xc4\x8dist zrak.\n_START_SECTION_\nOsebna varovalna oprema pri \xc5\xa1portu\n_START_PARAGRAPH_\n\xc5\xa0portniki pri najrazli\xc4\x8dnej\xc5\xa1ih \xc5\xa1portih uporabljajo razli\xc4\x8dno osebno varovalno opremo. Npr. smu\xc4\x8darji \xc4\x8delado, posebne rokavice..., igralci baseballa \xc5\xa1\xc4\x8ditnike \xc4\x8dez hla\xc4\x8de, hokejisti in nekateri vratarji posebno masko za za\xc5\xa1\xc4\x8dito obraza, alpinisti \xc4\x8delado, plezalni pas, vrv..., deskarji varnostni povodec za desko, kolesarji lu\xc4\x8di, odbojnike svetlobe, ogledala...\n_START_SECTION_\nZa\xc5\xa1\xc4\x8ditna obleka\n_START_PARAGRAPH_\nK za\xc5\xa1\xc4\x8ditni obleki spada osebno varovalna oprema (OVO), ki je namenjena za za\xc5\xa1\xc4\x8dito uporabnika pred telesnimi po\xc5\xa1kodbami, ki nastanejo zaradi topih vplivov, elektri\xc4\x8dnega toka, toplote, kemikalij, infekcij, \xc5\xa1porta, borilnih ve\xc5\xa1\xc4\x8din, drugih nevarnosti povezanimi z varstvom in zdravjem pri delu, itd. Med za\xc5\xa1\xc4\x8ditno obleko spadajo za\xc5\xa1\xc4\x8ditna obla\xc4\x8dila, \xc4\x8delade, o\xc4\x8dala, maske, rokavice, \xc5\xa1\xc4\x8ditniki itd. Primeri poklicev, kjer je uporaba osebne varovalne opreme obvezna: varilci, gasilci, delavci v gradbeni\xc5\xa1tvu, gozdarji, policisti, vojaki, \xc4\x8debelarji...\n_START_SECTION_\nMateriali\n_START_PARAGRAPH_\nZa osebno varovalno opremo se uporabljajo materiali, ki so npr. vodoodporni, negorljivi, odporni na sevanja.'